Roei bitterheid só uit | Netwerk24
Deur Stephan Joubert 12 Augustus 2019 00:00
Bitterheid het ’n domino-effek in ons lewe. Wanneer dit wen, vlug vreugde.
Bitterheid steel ook ons vertroue in God en in ander mense. Dit is soos ’n onkruid wat net groter en groter groei in ons hart. Later verdryf bitterheid alles wat mooi en edel is uit ons lewe.
Ek meen, waar het jy al ooit ’n bitter mens gesien wat enige hoop het vir die toekoms? Of wat ander mense vertrou? Of wat mooi praat oor sy of haar naaste? Of wat mededeelsaam is?
Daarom dat Jesus ’n paar keer vir ons sê dat as ons nie bereid is om ander te vergeef nie, dan moet ons nie verwag dat God ons sal vergeef nie. Bitterheid en onvergewensgesindheid loop hand aan hand.
God is egter nie so nie. Hy maak graag ou boeke toe. Hy hou nooit sondes teen ons as ons dit bely het nie. Daarom vra die Here van ons om dieselfde te doen teenoor ander. Dan verloor bitterheid alle groeikrag in ons hart.